আবারও বিতর্কে কেন্দ্রীয় মানবসম্পদ উন্নয়নমন্ত্রী স্মৃতি ইরানি। একটি সংবাদ ওয়েবসাইটের দাবি, কেরলে আলিগড় মুসলিম ইউনিভার্সিটি’র (এএমইউ) একটি কেন্দ্র খোলা নিয়ে ওই বিশ্ববিদ্যালয়ের উপাচার্য জামিরউদ্দিন শাহকে (ঘটনাচক্রে যিনি অভিনেতা নাসিরুদ্দিন শাহের দাদাও) অপমান করেছেন তিনি। একটি পত্রিকার আসন্ন সংখ্যায় খবরটি সবিস্তারে প্রকাশ করা হবে।
ওই ওয়েবসাইটের দাবি, কেরলের মালাপ্পুরমে এএমইউয়ের প্রস্তাবিত কেন্দ্র খোলায় দেরির কারণ জানতে চেয়ে গত ৮ জানুয়ারি স্মৃতির সঙ্গে দেখা করেছিলেন ওই রাজ্যের মুখ্যমন্ত্রী উম্মেন চান্ডি। সঙ্গে ছিল একটি প্রতিনিধিদল। প্রশ্ন শুনে ক্ষিপ্ত স্মৃতি তাঁদের জবাব দেন, ‘‘এ ধরনের কেন্দ্রের কোনও আইনি অনুমোদন নেই। এগুলি বাতিল করা হবে।’’ প্রতিনিধিরা সে সময়ে স্মৃতিকে এ বিষয়ে এএমইউয়ের উপাচার্যের ভূমিকার কথা জানালে তিনি নাকি বিরক্তির সুরে বলেন, ‘‘কোন অধিকারে উপাচার্য এসব করছেন? আমরা এ জন্য টাকা দেব না। এএমইউ কেন্দ্র খোলার দরকার নেই। যেগুলি রয়েছে, সেগুলিও বন্ধ করে দেব।’’ এএমইউয়ের পূর্ণাঙ্গ কেন্দ্র খোলার জন্য রাজ্য সরকার মালাপ্পুরমে ৩৪৫ একর জমি বরাদ্দ করেছে বলে কেন্দ্রীয় মন্ত্রীকে জানিয়েছিলেন উম্মেন। মন্ত্রী উত্তর দেন, ‘‘ফিরিয়ে নিন।’’
ওই ওয়েবসাইটের দাবি, এই কথাবার্তার মধ্যেই মন্ত্রীর ঘরে যান উপাচার্য। জানিয়েছিলেন, কেরলের মুখ্যমন্ত্রীর আমন্ত্রণেই তাঁর প্রবেশ। শোনামাত্র ক্রোধে ফেটে পড়ে স্মৃতি তাঁকে বলেন, ‘‘আপনার বেতন কে দেন? কেরলের মুখ্যমন্ত্রী, নাকি আমরা? যান, নিজের ঘরে গিয়ে বসে থাকুন।’’
বিভিন্ন ওয়েবসাইটে খবরটি ছড়িয়ে পড়ায় শুরু হয়েছে চর্চা। যদিও স্মৃতি বা তাঁর দল বিজেপি’র তরফে এ বিষয়ে এখনও কোনও মন্তব্য করা হয়নি। অন্য একটি ওয়েবসাইটকে দেওয়া সাক্ষাৎকারে এএমইউয়ের উপাচার্য অবশ্য বলেছেন, ‘‘আমি ওই বৈঠকে ছিলাম না। তবে কেন্দ্রীয় মন্ত্রী যে এএমইউ কেন্দ্র বন্ধ করে দেওয়ার হুমকি দিয়েছেন,                   তা শুনেছি।’’ 
প্রসঙ্গত, ২০১০ সালে পশ্চিমবঙ্গের মুর্শিদাবাদ, কেরলের মালাপ্পুরম, বিহারের কিষেণগঞ্জ, মধ্যপ্রদেশের ভোপাল এবং মহারাষ্ট্রের পুণেয় একটি করে ‘অফ-ক্যাম্পাস সেন্টার’ খোলার সিদ্ধান্ত নিয়েছিল এএমইউ। তখনকার বাজেটে এর জন্য বরাদ্দও ছিল। সেগুলি বন্ধ করে দেওয়ার হুমকি প্রসঙ্গে উপাচার্যের মন্তব্য, ‘‘এটা একটি বড় ষড়যন্ত্রের অংশ। এএমইউয়ের একাংশও এর সঙ্গে যুক্ত। এএমইউ কেন্দ্র বেআইনি নয়। রাষ্ট্রপতি এবং কেন্দ্রীয় মানবসম্পদ উন্নয়নমন্ত্রকের অনুমোদনেই এগুলি হয়েছে।’’